b'\n_START_ARTICLE_\nLliberada\n_START_SECTION_\nLlegenda\n_START_PARAGRAPH_\nSegons la tradici\xc3\xb3, Vilgefortis (nom que pot derivar de Virgo fortis, "verge forta") era filla d\'un rei pag\xc3\xa0 de Portugal al segle VIII; algunes llegendes diuen que era una de les nou germanes, totes mortes com a m\xc3\xa0rtirs cristianes i entre les quals hi havia Quit\xc3\xa8ria o Marina d\'Augas Santas. Es convert\xc3\xad al cristianisme en secret i consagr\xc3\xa0 la seva virginitat a D\xc3\xa9u. El seu pare, que no ho sabia, la promet\xc3\xa9 en matrimoni a un pr\xc3\xadncep pag\xc3\xa0, per\xc3\xb2 ella no volgu\xc3\xa9 trencar el seu vot de castedat. Per aconseguir-ho, va demanar a D\xc3\xa9u que la torn\xc3\xa9s lletja i repugnant, per poder trencar el comprom\xc3\xads: llavors, miraculosament, li cresqu\xc3\xa9 una barba. El seu prom\xc3\xa9s l\'abandon\xc3\xa0 i el rei, son pare, enutjat i assabentat de la seva conversi\xc3\xb3, la va fer morir crucificada. _NEWLINE_Una tradici\xc3\xb3 posterior, vinculada a les llegendes del Volto Santo de Lucca, diu que abans de morir a la creu, la noia va desprendre\'s d\'un dels seus escarpins d\'or i el don\xc3\xa0 a un violinista pobre que s\'hi havia apropat.\n_START_SECTION_\nOrigen de la llegenda\n_START_PARAGRAPH_\nHi ha diverses conjectures sobre l\'origen de la llegenda. Una d\'elles la vincula a l\'Hermafrodit grec i altres figures andr\xc3\xb2gines d\'altres religions paganes. Altres la relacionen amb alguns efectes secundaris de l\'anor\xc3\xa8xia, habitual en els monestirs pel dejuni, i que d\xc3\xb3na lloc a desequilibris hormonals. _NEWLINE_La teoria m\xc3\xa9s versemblant, per\xc3\xb2, \xc3\xa9s que la poblaci\xc3\xb3 europea confongu\xc3\xa9 les imatges dels crucifixs bizantins, vestides amb llargues t\xc3\xbaniques (el perizoma), i que passaren a les majestats de l\'escultura rom\xc3\xa0nica (com les italianes i catalanes). La imatge del Crist amb els ulls oberts i llarga t\xc3\xbanica fins als peus, amb corona, va fer pensar que es tractava d\'una dona vestida amb faldilles, i, per la corona, princesa o reina. Per explicar la barba, s\'hagu\xc3\xa9 de crear una llegenda._NEWLINE_L\'origen de l\'expansi\xc3\xb3 d\'aquest tipus de crucifix est\xc3\xa0 en el Volto Santo de Lucca, majestat de fusta arribada a Lucca al segle XI, potser des d\'Orient, o influ\xc3\xafda per models orientals.  Conservat a la catedral de Lucca, la seva popularitat i els pelegrinatges en van estendre la devoci\xc3\xb3 per tot Europa, fent-hi arribar imatges similars en forma de talles o estampes. _NEWLINE_Als pa\xc3\xafsos germ\xc3\xa0nics prengu\xc3\xa9 el nom de Vilgefortis, que m\xc3\xa9s que no pas de Virgo fortis, pot derivar de l\'alemany Hilige Vartz, que vol dir "Santa Fa\xc3\xa7" (com Volto Santo).'